KOMISIJOS SPRENDIMAS
2005 m. kovo 14 d.
iš dalies keičiantis Tarybos sprendimo 79/542/EEB dėl šviežios mėsos importo iš Argentinos II priedą
(pranešta dokumentu Nr. C(2005) 602)
(Tekstas svarbus EEE)
(2005/234/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1972 m. gruodžio 12 d. Tarybos direktyvą 72/462/EEB dėl sveikatos ir veterinarinio patikrinimo problemų importuojant galvijus, avis, ožkas, kiaules ir šviežią mėsą arba mėsos gaminius iš trečiųjų šalių (1), ypač į jos 3 straipsnio 1 dalies antrą pastraipą ir 16 straipsnio 1 dalį,
atsižvelgdama į 2002 m. gruodžio 16 d. Tarybos direktyvą 2002/99/EB, nustatančią gyvūnų sveikatos taisykles, reglamentuojančias žmonių vartojimui skirtų gyvūninės kilmės produktų gamybą, perdirbimą, paskirstymą ir importą (2), ypač į jos 8 straipsnio 1 ir 4 dalis,
kadangi:
(1)
1979 m. gruodžio 21 d. Tarybos sprendimo 79/542/EEB, pateikiančio trečiųjų šalių arba jų dalių sąrašą ir nustatančio gyvūnų sveikatos ir visuomenės sveikatos bei veterinarinio sertifikavimo reikalavimus importuojant iš trečiųjų šalių tam tikrus gyvus gyvūnus ir jų šviežią mėsą (3), II priedo I dalyje pateikiamas trečiųjų šalių, iš kurių valstybėms narėms leidžiama importuoti tam tikrus gyvus gyvūnus ir jų šviežią mėsą arba jų dalių sąrašas.
(2)
Po 2003 m. Argentinoje, Salta provincijoje, šalies šiaurėje netoli pasienio su Paragvajumi kilusio snukio ir nagų ligos (SNL) protrūkio, 1993 m. birželio 10 d. Komisijos sprendimas 93/402/EEB dėl gyvūnų sveikatos reikalavimų ir veterinarinio sertifikavimo importuojant šviežią mėsą iš Pietų Amerikos šalių (4) buvo iš dalies pakeistas Sprendimais 2003/658/EB (5) ir 2003/758/EB (6) siekiant sustabdyti iškaulinėtos ir brandintos galvijienos importavimą iš Argentinos provincijų Salta, Jujuy, Chaco ir Formosa. Sprendimas 93/402/EEB buvo panaikintas Sprendimu 2004/212/EB (7), o jo nuostatos buvo įtrauktos į Sprendimą 79/542/EEB.
(3)
Šis protrūkis yra sustabdytas jau daugiau nei 12 mėnesių, o naujų protrūkių Argentinos teritorijoje nebuvo aptikta. Tuo metu 2004 m. atlikti patikrinimai parodė, kad gyvūnų ir visuomenės sveikatos padėtis Argentinoje pagerėjo.
(4)
Komisija paprašė Argentinos numatyti buferinę zoną išilgai pasienio su Bolivija ir Paragvajumi, kad būtų išvengta SNL išplitimo. Argentina pasiūlė 25 km zoną išilgai jos pasienio su šiomis valstybėmis (toliau - buferinė zona). Detalūs žemėlapiai ir išsami informacija, ypač dėl buferinėje zonoje taikomų kontrolės priemonių, dabar yra pateikti Komisijai. SNL įtariamų gyvūnų šviežios mėsos iš buferinės zonos importavimas į Bendriją turėtų būti uždraustas.
(5)
Dėl šios priežasties reikia atnaujinti iškaulinėtos ir brandintos šviežios galvijienos mėsos importavimą iš Argentinos provincijų Salta, Jujuy, Chaco ir Formosa, išskyrus buferinę zoną.
(6)
Sprendimas 79/542/EEB buvo neseniai iš dalies pakeistas Komisijos sprendimu 2004/212/EB, inter alia, siekiant išskirti mėsos produktus iš jo taikymo srities. Dėl šios priežasties reikia išbraukti 1 straipsnyje esančią klaidingą nuorodą į mėsos produktus.
(7)
Sprendimo 79/542/EEB II priedo 1 straipsnis ir 1 dalis turėtų būti atitinkamai iš dalies pakeisti.
(8)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 79/542/EEB 1 straipsnyje žodžiai „ir mėsos produktai“ yra išbraukiami.
2 straipsnis
Sprendimo 79/542/EB II priedo 1 dalis pakeičiama šio sprendimo priedo tekstu.
3 straipsnis
Šis sprendimas taikomas nuo 2005 m. kovo 18 d.
4 straipsnis
Šis sprendimas skirtas valstybėms narėms.
Priimta Briuselyje, 2005 m. kovo 14 d.